b'\n_START_ARTICLE_\nSlaget ved Beersheba\n_START_PARAGRAPH_\nSlaget ved Beersheba (engelsk: Battle of Beersheba, tyrkisk: Bir\xc3\xbcssebi Sava\xc5\x9f\xc4\xb1) var et slag ved Beersheba\xc2\xa0i Palestina (n\xc3\xa5v\xc3\xa6rende Israel) som ble utkjempet 31. oktober 1917. Slaget var del av kampene i Sinai og Palestina under f\xc3\xb8rste verdenskrig og sto mellom britiske styrker og osmanske styrker med tysk st\xc3\xb8tte. Slaget er kjent for kavaleriangrepet til den australske 4th Light Horse Brigade.\n_START_SECTION_\nBakgrunn\n_START_PARAGRAPH_\nSlaget var del av en st\xc3\xb8rre britisk offensiv som er kjent som det tredje slaget ved Gaza. M\xc3\xa5let var \xc3\xa5 sl\xc3\xa5 igjennom den osmanske forsvarslinjen som strakk seg fra Gaza\xc2\xa0ved Middelhavet til Beersheba rundt 50 kilometer inn i landet._NEWLINE_Etter de tidligere fors\xc3\xb8kene p\xc3\xa5 \xc3\xa5 sl\xc3\xa5 igjennom de tyrkiske linjene hadde feilet ble den britiske \xc3\xb8verstkommanderende Archibald Murray\xc2\xa0skiftet ut med Edmund Allenby\xc2\xa0som hadde kavaleribakgrunn. Allanby krevde og mottok forsterkninger f\xc3\xb8r han gikk p\xc3\xa5 offensiven._NEWLINE_Omr\xc3\xa5det rundt Gaza var godt forsvart, men det var et stort hull i linjene mellom Gaza og Beersheba. Grunnen var at mangelen p\xc3\xa5 vann i omr\xc3\xa5det (de eneste sikre kildene fantes i Beersheba) gjorde det vanskelig for britiske styrker \xc3\xa5 angripe i mellomrommet. Derfor var det viktig for britiske styrker \xc3\xa5 angripe Beersheba for \xc3\xa5 sikre vannkildene for offensive operasjoner.'